CELEX: 32017R1266
Language: sl
Date: 2017-07-11 00:00:00
Title: Izvedbena uredba Komisije (EU) 2017/1266 z dne 11. julija 2017 o razveljavitvi Uredbe (ES) št. 2494/96 o uvrstitvi določenega blaga v kombinirano nomenklaturo

14.7.2017   
            
            
               SL
            
            
               Uradni list Evropske unije
            
            
               L 183/1
            
         IZVEDBENA UREDBA KOMISIJE (EU) 2017/1266
   z dne 11. julija 2017
   o razveljavitvi Uredbe (ES) št. 2494/96 o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti členov 57(4) in 58(2) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe v zvezi z uvrstitvijo določenega blaga.
            
         
               (2)
            
            
               Z Uredbo Komisije (ES) št. 2494/96 (3) je bila „folija iz polietilen tereftalata, ki po debelini ne presega 10 mikrometrov, prevlečena s črnilom, občutljivim na toploto, in pakirana v zvitke širine 62 cm“ uvrščena pod tarifno številko 3215 kombinirane nomenklature kot „tiskarska črnila, črnila za pisanje ali risanje in druga črnila, vključno nekoncentrirana ali v trdnem stanju“. Uvrstitev izdelka pod tarifno številko 3215 je temeljila na določbah splošnega pravila 3(b) za razlago kombinirane nomenklature, vendar utemeljitev ni dovolj podrobna glede možnih tarifnih številk, ki jih je treba upoštevati pri uporabi splošnega pravila 3(b). Zlasti manjka utemeljitev izključitve izdelka iz tarifne številke 9612, v katero razen blazinic za žige sodijo „trakovi za pisalne stroje in podobni trakovi, prepojeni s tiskarsko barvo ali drugače pripravljeni za odtiskovanje, vključno s trakovi na kolesih ali v kasetah“.
            
         
               (3)
            
            
               Uredba Komisije (ES) št. 2494/96 se nanaša na tako imenovane „velike zvitke“, ki niso izdelki za takojšnjo uporabo, ampak zelo dolgi zvitki, ki niso primerni za uporabo v pisalnem ali podobnem stroju brez nadaljnjega proizvodnega postopka. Te informacije ni v opisu izdelka v Prilogi k Uredbi (ES) št. 2494/96 in pomanjkanje navedene informacije lahko vodi do nepravilne tarifne uvrstitve trakov, prepojenih s tiskarsko barvo, za takojšnjo uporabo. Trakovi, prepojeni s tiskarsko barvo, za takojšnjo uporabo se uvrščajo pod tarifno številko 9612.
            
         
               (4)
            
            
               Ker izdelek iz Uredbe (ES) št. 2494/96 ni več na voljo na trgu, ta uredba ni več potrebna. Večina trakov, prepojenih s tiskarsko barvo, tudi zelo širokih in zelo dolgih, ki so na voljo na trgu, se lahko uporablja brez nadaljnjega proizvodnega postopka, tako da se vstavijo v pisalni ali podobni stroj. Dodana bo tudi pojasnjevalna opomba k tarifnim podštevilkam kombinirane nomenklature od 9612 10 10 do 9612 10 80 („trakovi“) za zagotovitev smernic glede tarifne uvrstitve trakov, prepojenih s tiskarsko barvo.
            
         
               (5)
            
            
               Zato bi bilo treba Uredbo (ES) št. 2494/96 razveljaviti, da bi se izognili morebitnim različnim tarifnim uvrstitvam trakov, prepojenih s tiskarsko barvo, in zagotovili enotno uporabo kombinirane nomenklature v Uniji.
            
         
               (6)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Uredba (ES) št. 2494/96 se razveljavi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 11. julija 2017
      
         
            Za Komisijo
         
         
            V imenu predsednika
         
         Stephen QUEST
         
            Generalni direktor
         
         
            Generalni direktorat za obdavčenje in carinsko unijo
         
      
   
   
      (1)  UL L 269, 10.10.2013, str. 1.
   
      (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
   
      (3)  Uredba Komisije (ES) št. 2494/96 z dne 23. decembra 1996 o uvrstitvi določenega blaga v kombinirano nomenklaturo (UL L 338, 28.12.1996, str. 38).